
A multi-level marketing megítélése a huszonévesek körében

Tizedikes gimnazista korom óta átlagosan havonta kapok idegenektől olyan megkereséseket a
közösségi média felületein sablonüzenetek formájában, melyek szabad életet és anyagi
függetlenséget ígérnek. A közös pont ezekben az üzenetekben, hogy multi-level marketing
cégek ügynökeitől érkeznek, akik embereket próbálnak toborozni a csapatukba.
A kutatásom során arra a kérdésre próbáltam keresni a választ, hogy egyrészről mit lehet tudni
az MLM-ről, és az MLM ügynökök által gyakran hangoztatott ígéretek mennyiben fedik a
valóságot, másrészről meg, hogy a rendszer egyik fő célközönsége a munkaerőpiacra épp kilépő
huszonéves korosztály mit gondol az MLM-ről, és nyitottak lennének-e a rendszer
kipróbálására. Előzetesen arra számítottam, hogy a korosztályom elutasító az MLM-mel
kapcsolatban.
A kutatásom első részében, a szakirodalmi áttekintés során az volt a célom, hogy egy átfogó
képet adjak az MLM-ről, ennek keretében bemutattam a rendszer kialakulását és működését, és
megvizsgáltam a rendszerrel kapcsolatos kritikák igazságtartalmát. Ezután a primer kutatásom
során a huszonévesek véleményére voltam kíváncsi, ezt egy kérdőíves vizsgálattal próbáltam
kideríteni, melyben 155 ember vett részt.
A kutatás befejezése után elmondható, hogy az eredmények az általam vártak alapján alakultak.
A szekunder kutatásom arra derített fényt, hogy a sok hangzatos ígértet valóban túl szép, hogy
igaz legyen, és az MLM-mel foglalkozók döntő többsége (minden általam talált kutatás
esetében 90% feletti volt ez az arány) veszteségesen működik. A primer kutatásom
konklúziójaként azt lehet mondani, hogy a huszonéves korosztály – legalábbis a tanultabb
rétege, akik részt vettek a kutatásban – meglehetősen elutasító a multi-level marketinggel
szemben, mely többek között a rossz toborzási módszereknek, a túlárazott termékeknek és a
rendszer általános rossz megítélésének köszönhető



